**Az ELTE Radnóti Miklós Gyakorló Általános Iskolában és Gyakorló Gimnáziumban érvényes szabályok, keretek, javaslatok a távoktatás idején**

2020. november 16-tól a 9-12. évfolyam számára érvényes, 2021. március 8-tól az 1-8. évfolyamra is

**Célok, tanulási eredmények a távoktatás időszakában**

A jelenléti oktatásra íródott tantervekben megfogalmazott, elvárt ismeretek, tevékenységek, módszerek a távoktatás idején a szűkebb időkeret, a megváltozott tanulási környezet miatt nem teljesülhetnek maradéktalanul. Központi iránymutatás hiányában a szelekciót a szakmai munkaközösségek végzik el.

A digitális munkarendben fontosabbá, szükségesebbé válnak az aktív tanulási módszerek, előtérbe kerülnek az önálló ismeretszerzés elsajátítására irányuló módszerek és alkalmazásaik.

A célok és tanulási eredmények azonosítása nem lehet egyéges az egyes képzési szakaszokban.

* Az alsó tagozaton folyó tanítást bevezető, fejlesztő szakasznak tekintjük.
* A 11-12. évfolyamon egyértelmű cél az érettségi követelményrendszer teljesítésének hatékony támogatása.
* A többi évfolyam esetében a tantervi célok teljesítésének megtervezésekor hangsúlyos szerepet kell, hogy kapjon a fentiekben megfogalmazott szemlélet.

Távoktatás esetén **alternatív online órarend** lép életbe:

* az online órák 9.00 és 13.00 óra között szerveződnek
* 14.00 és 16.00 között csak fakultációs, tehetséggondozó és konzultációs órák lehetnek
* az online órák mindig egész órakor kezdődnek
* az online órák 25-40 percesek
* a tantárgyak heti óraszámának kb. felét tartjuk meg online formában
* az órarendben szerepel heti két online osztályfőnöki óra (hétkezdő, hétzáró)
* Az online órákon kívül önállóan és csoportosan megoldható feladatokkal támogatjuk diákjaink tanulását. A diákoknak kiadott feladatok mennyisége annyi lehet, hogy a megoldásukhoz szükséges idő ne haladja meg az online tanítás során meg nem tartott heti órák időtartamát.

Az online órán **kiadott feladatok** legkésőbb az online óra naptári napján megjelennek a Canvasban. A feladatok beadási **határideje** alapértelmezetten a következő **online óra előtti naptári napon:**

* 1-4. évfolyam: 22.00
* 5-6. évfolyam: 20.00
* 7-12. évfolyam: 22.00

Az alapszabálytól eltérő határidőkre is van lehetőség a feladat típusától, a pedagógus céljaitól függően: például hosszabb határidő adható projektfeladatra, rövidebb határidő, ha az a cél, hogy minden nap foglalkozzon a diák a tantárggyal; illetve olyan esetekben is rövidíthető a határidő, amikor a tanár a következő online órára már át akarja tekinteni a feladatmegoldásokat. A diákok az **online órák során** tájékoztatást kapnak **az elvégzendő aktuális feladataikról és a határidőkről.**

A be nem adott feladatokat regisztráljuk az eKrétában.

(Példa a kiadott feladat megoldására fordítható idő és határidő kiszámítására: Egy tantárgyból heti két óra helyett egyet tartunk online a 7. évfolyamon, ennek ideje az online órarendben hétfő. A kiadott feladat aznap, hétfőn megjelenik a Canvasban, a feladat beadási határideje a következő online óra előtti nap lesz, azaz vasárnap 20.00. A kiadott feladat megoldásához 45 perc szükséges.)

**Hiányzás**

Az online órán kötelező részt venni. A hiányzást regisztrálni kell az eKrétában, a tanulónak/szülőnek pedig igazolnia kell az osztályfőnöknél.

A korábban kialakított tanulócsoportok továbbra is működnek.

**Kamerák**

Az online órákon bekapcsolt kamerával kell részt venni. Amennyiben technikai, „életszervezési” (= nem vállalható az otthoni környezet, mert nincs privát szféra) nehézség merül föl, azt a tanárnak pl. privát chatben jelezni kell. Bizalmas problémákat, vagy több napig tartó technikai malőrt, amely akadályozza a bekapcsolt kamera előtti online részvételt, be kell jelenteni az osztályfőnöknek.

Az **online órák platformja**

* Zoom
* Teams
* minden online órával kapcsolatos információ a Canvasról szerezhető be

**Értékelés, a munka jogi és erkölcsi tisztasága:**

**a szaktanárok előre tisztázzák a feltételeket a beadandó feladatoknál (pl. egyéni vagy csoportos megoldás, segédeszköz használata ajánlott vagy sem, időkeret)**

**Jogi keretek:** 1. sz. melléklet

**Etikai keretek (NETIKETT):** 2. sz. melléklet